Številka: 013-3/2022/

Datum: 5. 9. 2023

### ZAPISNIK

**9. seje Sveta za invalide Republike Slovenije,**

5. 9. 2023, ob 10.00

MDDSZ - S3 sejna soba pritličje, Štukljeva 44, Ljubljana

**Navzoči člani:** Vojmir Drašler (MZI), mag. Saša Zabukovec (MIZŠ), dr. Aleksandra Tabaj (URI Soča), Karl Destovnik (ZIZRS), Lea Kovač (ZRSZ), mag. Simona Smolej Jež (IRSSV), mag. Mateja Toman (INV. ORG), dr. Katja Vadnal (INV. ORG), Brane But (INV.ORG), Anton Petrič (INV. ORG) in Emir Okanović (INV. ORG).

**Odsotni:** Mateja Urbančič (MF), Tanja Dular (MDDSZ), Damijan Jagodic (MZ), Jadranka Kološa Rop (MJU), Simon Žorga (MK), Lidija Šubelj (ZPIZ), Drago Perkič (ZZZS), Klavdija Poropat (INV. ORG), Drago Koprčina (INV. ORG) in Samo Rumež, prof. (SOUS).

**Ostali navzoči:** Mateja Nagode (MSP), Saša Mlakar (MDDSZ) in Mojca Korenjak (tolmačka)

**PREDLAGAN DNEVNI RED 9. seje tretjega mandata Sveta za invalide RS:**

1. Potrditev zapisnika 8. seje Sveta za invalide RS

2. Zakon o spremembah in dopolnitvah Zakona o Varuhu človekovih pravic ( <https://e-uprava.gov.si/si/drzava-in-druzba/e-demokracija/predlogi-predpisov/predlog-predpisa.html?id=15730> )

3. Seznanitev s predlogom Strategije Republike Slovenije za deinstitucionalizacijo v socialnem varstvu za obdobje 2024 - 2034 – Govorka Mateja Nagode, v.d. generalne direktorice z Direktorata za starejše, dolgotrajno oskrbo in deinstitucionalizacijo, Ministrstvo za solidarno prihodnost.

4. Razno

**Ad.1**

V uvodu je člane Sveta za invalide RS nagovorila predsednica mag. Mateja Toman in obenem pozdravila tudi Matejo Nagode, v.d. generalne direktorice Direktorata za starejše, dolgotrajno oskrbo in deinstitucionalizacijo iz Ministrstva za solidarno prihodnost. Nato je predsednica navzoče obvestila, da ima govorka že prej dogovorjene druge obveznosti, zato je predlagala, da se spremeni vrstni red predlaganega vrstnega reda tako, da se najprej izvede vsebina 3. točke dnevnega reda.

Govorka Mateja Nagode, v.d. generalne direktorice z Direktorata za starejše, dolgotrajno oskrbo in deinstitucionalizacijo Ministrstva za solidarno prihodnost je navzoče člane seznanila z osnutkom Strategije Republike Slovenije za deinstitucionalizacijo v socialnem varstvu   
za obdobje 2024 - 2034. Člani so prejeli tudi pisno predstavitev. Govorka je izpostavila sledeče točke:

- trenutno stanje v Republiki Sloveniji,

- evropski in mednarodni vidik,

- cilji reforme deinstitucionalizacije,

- organizacija reforme,

- ključna področja strategije,

- preoblikovanje institucij v skupnostne službe,

- razvoj kadrov,

- kakovostne storitve,

- pravni okvir,

- denar, ki sledi uporabniku,

- promocija in ozaveščanje ter

- nekateri delovni izzivi.

Člani sveta menijo, da osnutek Strategije ni v skladu s smernicami za deinstitucionalizacijo Konvencije o pravicah invalidov, saj gre bolj za decentralizacijo kot za deinstitucionalizacijo.

**SKLEP 1.1: Člani Sveta za invalide RS bodo na Ministrstvo za solidarno prihodnost poslali poziv, da jim posreduje originalni osnutek Strategije Republike Slovenije za deinstitucionalizacijo v socialnem varstvu za obdobje 2024 – 2034 ter časovnico s finančnim pregledom izvedbe predvidenih ukrepov. Člani Sveta bodo svoje komentarje k osnutku Strategije RS za deinstitucionalizacijo v socialnem varstvu zbrali v roku treh tednov po prejemu osnutka Strategije.**

**SKLEP 1.2: Člani Sveta za invalide RS bodo Ministrstvo za solidarno prihodnost pozvali, da vključi v delovno skupino za pripravo Strategije tudi predstavnike Sveta ter bo v ta namen oblikoval svojo delovno skupino strokovnjakov s predmetnega področja.**

**SKLEP 1.3: Člani Sveta za invalide RS bodo pozvali Ministrstvo za finance, da pošlje prihodnje realne finančne načrte za financiranje ukrepov, predvidenih v Strategiji RS za deinstitucionalizacijo v socialnem varstvu, ter tudi drugih storitev namenjenih invalidom, glede na prihajajoče varčevalne ukrepe, ki bodo uvedeni zaradi sanacije posledic poplav in plazov, ki so prizadeli Slovenijo.**

**Ad.2**

Predsednica je dala na obravnavo dnevni red s spremenjenim vrstnim redom kot navedeno zgoraj in podala povzetek zapisnika 8. seje.

**SKLEP 2.1:** Člani Sveta so potrdili spremenjen dnevni red.

**SKLEP 2.2:** Člani Sveta so potrdili zapisnik 8. seje Sveta za invalide RS, z vključeno dopolnitvijo točke razno, kakor je predlagal Karl Destovnik.

**Ad.3**

Članom Sveta je bil pred sejo poslan v seznanitev predlog Zakona o spremembah in dopolnitvah Zakona o varuhu človekovih pravic, ki ga je pripravilo Ministrstvo za pravosodje. Predlog predvideva, da vlogo monitoring mehanizma po drugi točki 33. člena Konvencije o pravicah invalidov prevzame varuh človekovih pravic. Predsednica Sveta je dodala, da je bil predlog pripravljen brez posvetovanja z invalidi oziroma njihovimi reprezentativnimi organizacijami, kar je v nasprotju s temeljnimi načeli Konvencije o pravicah invalidov. Z namenom izvajanja vloge monitoring mehanizma je predlog predvideva vključitev dveh predstavnikov civilne družbe s področja pravic invalidov v osemnajstčlanskem Svetu varuha človekovih pravic, kar je prav tako v neskaldju s Konvencijo, ki zapoveduje polno vključenost invalidskih organizacij v naloge nadzorovanja v okviru Konvencije. Poleg tega pa je zadevni predlog v popolnem nasprotju s preteklimi aktivnostmi in dogovorom z Ministrstvom za delo, družino, socialne zadeve in enake možnosti, ki je bil doslej nosilec aktivnosti za uskladitev položaja Sveta za invalide RS z zahtevami Konvencije. Nadalje je predsednica Sveta člane obvestila o tem, da je bil v skladu s sprejetimi sklepi Sveta v okviru javne obravnave predlog zakona poslano pisno stališče Sveta, v katerem so bile izpostavljene opisane neskladnosti s Konvencijo ter podan poziv, da se zaradi teh sporni predlog umakne iz nadaljnje obravnave. Nasprotovanje s predlogom zakona je prav tako podal Nacionalni svet invalidskih organizacij Slovenije, podporo Svetu pa je izrazila tudi Socialna zbornica Slovenije. V diskusiji so člani Sveta izpostavili še, da predlog sprememb Zakona o varuhu človekovih pravic ne navaja finančnih posledic, čeprav so te pričakovane, saj je varuh človekovih pravic napovedal, da za izvajanje dodatnih nalog monitoring mehanizma potrebuje dodatna sredstva, kadre in prostore. Izrazili so tudi dvom v primernost Sveta varuha človekovih pravic kot ustreznega telesa za spremljanje uresničevanja Konvencije o pravicah invalidov in odločanje o invalidski problematiki, saj ga sestavljajo popolnoma neprimerni člani, ki niso s področja invalidske politike. Gre za povsem neprimerljivo sestavo, kot jo ima Svet za invalide RS in kot jo je predvidel tudi že pripravljeni predlog Zakona o Svetu za invalide, po katerem bi ga tvoril dvopartitni sistem štirinajstih članov, sedem s strani reprezentativnih invalidskih organizacij in sedem s strani strokovnih institucij s področja invalidskega varstva, pri čemer pa bi ohranili tudi sodelovanje s predstavniki pristojnih ministrstev, saj se je njihovo delovanje v Svetu izkazalo kot konstruktivno. Zato so se člani Sveta za invalide RS odločili pozvati Ministrstvo za pravosodje, da zaustavi postopek sprememb, dokler se Sveta za invalide RS ne seznani z aktivnostmi in dokler ministrstvo ne upošteva tudi mnenja Sveta in njegovih predhodnih aktivnosti. Hkrati pa predlagani Zakon o spremebah Zakona o varuhu človekovih pravic ne posega v ureditev in pristojnosti Sveta za invalide RS, ki ga določa ZIMI, zato ostaja odprto vprašanje vzpostavitve pogojev za njegovo nemoteno delovanje.

**SKLEP 3.1: Člani Sveta za invalide RS bodo pozvali Ministrstvo za pravosodje, da zaustavi nadalljnji postopek za sprejem Zakona o spremembah in dopolnitvah Zakona o varuhu človekovih pravic in skliče sestanek s predstavniki Sveta.**

**SKLEP 3.2: Člani Sveta za invalide RS bodo pozvali Ministrstvo za delo, družino, socialne zadeve in enake možnosti, da skliče sestanek s predstavniki Sveta glede ureditve pogojev za delovanje Sveta.**

**Ad.4**

Predsednica Sveta za invalide RS je seznanila člane Sveta s sestankom na MDDSZ glede izpolnjevanja horizontalnih omogočitvenih pogojev Uredbe 2021/106/EU, povezanih z Listino EU o temeljnih pravicah in Konvencijo o pravicah invalidov, v okviru Programa ESS+ za odpravljanje materialne prikrajšanosti v Sloveniji v obdobju 2021-2027.

Ministrstvo za delo, družino, socialne zadeve in enake možnosti (MDDSZ) je v programskem obdobju 2021-2027 organ upravljanja za Program Evropskega socialnega sklada + (v nadaljevanju: Program) za odpravljanje materialne prikrajšanosti 2021-2027.

Program se izvaja v skladu z uredbama o splošnih pravilih za evropske strukturne sklade (2021/1060/EU) in o ESS+ (2021/1057/EU). Pripravljena in v postopku sprejemanja pa sta že tudi sprememba Zakona o socialnem varstvu in Uredba o izvajanju Programa, ki bosta po sprejemu predstavljala ustrezno nacionalno podlago za izvajanje Programa.

Podobno kot Ministrstvo za kohezijo in regionalni razvoj (MKRR), ki je organ upravljanja Programa evropske kohezijske politike, mora tudi MDDSZ zagotoviti ustrezne podlage za učinkovito izpolnjevanje zgoraj navedenih dveh horizontalnih omogočitvenih pogojev za Program.

Svet za invalide RS bo poleg Varuha človekovih pravic in Zagovornika načela enakosti skrbel za nadzor nad pravilnostjo poteka pri konkretnem sodelovanju, saj Program predvideva naše skupno sodelovanje na letnih pregledovalnih srečanjih z Evropsko komisijo z namenom spremljanja napredka pri izvajanju Programa ter poročanja o skladnosti izvajanja Programa s horizontalnimi omogočitvenimi pogoji.

Člani Sveta so se dogovorili, da bo določitev glavne vsebine in slogana letošnje poslanice ob mednarodnem dnevu invalidov obravnavana že na naslednji seji z namenom, da se omogoči pravočasna priprava poslanice tudi v lahko berljivi tehniki.

Predsednica je zaključila sejo.

Zaključek seje: 12.10

Pripravila:

Saša MLAKAR mag. Mateja TOMAN

S E K R E T A R K A P R E D S E D N I CA